সড়ক পরিবহন আইনের খসড়ায় চূড়ান্ত অনুমোদনের পরপরই ঢাকা বিশ্ববিদ্যালয় ক্যাম্পাসে এই খসড়াকে স্বাগত জানিয়ে মিছিল করেছে ছাত্রলিগ। অন্য দিকে, সোমবার বিকেল ৩টে নাগাদ ছাত্র বিক্ষোভের পক্ষে ঢাকা বিশ্ববিদ্যালয় এলাকা থেকে বেরনো শিক্ষার্থীদের একটি মিছিল শাহবাগের দিকে এগতে গেলে পুলিশ বাধা দেয়। পুলিশ শিক্ষার্থীদের লক্ষ্য করে কাঁদুনে গ্যাস ছোড়ে। এরপর জলকামান ব্যবহার করে, লাঠিচার্জ করে ছত্রভঙ্গ করে দেয় মিছিলটি। এমনই অভিযোগ ছাত্রদের। পুলিশ অবশ্য জানিয়েছে, তাদের উপরই অতর্কিতে হামলা করা হয়। পরে হামলাকারীরা বসুন্ধরার গেটের ভিতরে ঢুকে পড়লে পরিস্থিতি নিয়ন্ত্রণে কাঁদুনে গ্যাস নিক্ষেপ করা হয়। তবে কারা হামলা করেছে তা এখনও জানা যায়নি।